Župančičeva 3, p. p. 644 a, 1001 Ljubljana T: 01 369 66 80

 E: gp.mf@gov.si

 www.mf.gov.si

|  |
| --- |
| Številka: IPP 007-641/2024  |
| Ljubljana 31. 3. 2025 |
| EVA: 2024-1611-0062 |
| GENERALNI SEKRETARIAT VLADE REPUBLIKE SLOVENIJEGp.gs@gov.si  |
| **ZADEVA: Predlog Uredbe o izvajanju uredbe (****EU) o digitalni operativni odpornosti za finančni sektor – predlog za obravnavo** |
| **1. Predlog sklepov vlade:** |
| Na podlagi sedmega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na … seji … pod točko … sprejela S K L E P : Vlada Republike Slovenije je izdala Uredbo o izvajanju uredbe (EU) o digitalni operativni odpornosti za finančni sektor in jo objavi v Uradnem listu Republike Slovenije. Barbara Kolenko Helbl GENERALNA SEKRETARKAPrejmejo:* Ministrstvo za finance Republike Slovenije,
* Služba Vlade Republike Slovenije za zakonodajo,
* Agencija za trg vrednostnih papirjev,
* Agencija za zavarovalni nadzor,
* Banka Slovenije.
* Urad Vlade Republike Slovenije za informacijsko varnost.
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3. a Osebe, odgovorne za strokovno pripravo in usklajenost gradiva:** |
| – Urška Cvelbar, generalna direktorica Direktorata za finančni sistem,– Katja Vidmar, višja svetovalka, Sektor za zavarovalništvo in trg kapitala. |
| **3. b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:** |
| S predlogom Uredbe o izvajanju uredbe (EU) o digitalni operativni odpornosti za finančni sektor (v nadaljnjem besedilu: predlog uredbe) se ureja izvajanje Uredbe 2022/2554/EU Evropskega parlamenta in Sveta z dne 14. decembra 2022 o digitalni operativni odpornosti za finančni sektor in sprememb uredb (ES) št. 1060/2009, (EU) št. 648/2012, (EU) št. 600/2014, (EU) št. 909/2014 in (EU) 2016/2011 (UL L št. 333 z dne 27. 12. 2022, str. 1), zadnjič spremenjene z Delegirano uredbo Komisije (EU) 2025/420 z dne 16. decembra 2024 o dopolnitvi Uredbe (EU) 2022/2554 Evropskega parlamenta in Sveta v zvezi z regulativnimi standardi, v katerih se določijo merila za določitev sestave skupne pregledniške ekipe, ki zagotavljajo uravnoteženo udeležbo članov osebja iz evropskih nadzornih organov in ustreznih pristojnih organov, njihovo imenovanje, naloge in delovne dogovore (UL L št. 2025/420 z dne 24. 3. 2025), (v nadaljnjem besedilu: Uredba 2022/2554/EU).Uredba 2022/2554/EU določa enotne zahteve za zagotavljanje visoke digitalne operativne odpornosti finančnih subjektov. Glavna področja urejanja vključujejo:* obvladovanje tveganj na področju informacijske in komunikacijske tehnologije (v nadaljnjem besedilu: IKT),
* poročanje o incidentih, povezanih z IKT,
* testiranje digitalne operativne odpornosti,
* obvladovanje tveganj pri uporabi tretjih ponudnikov storitev IKT,
* izmenjavo informacij o kibernetskih tveganjih
* nadzor in izvrševanje pravil in izvajanje določb uredbe.

Uredba 2022/2554/EU je del širših prizadevanj Evropske unije za krepitev odpornosti finančnega sistema na kibernetske grožnje in zagotavljanje stabilnosti ter varnosti finančnih storitev v digitalni dobi. Uporablja se za finančne subjekte in določa posebna pravila za nadzor nad ključnimi ponudniki IKT storitev, ne posega pa v nacionalne varnostne pristojnosti držav članic.S predlogom uredbe se določajo pristojni organi za izvajanje Uredbe 2022/2554/EU, organ za izvajanje nalog penetracijskega testiranja, ureja način opravljanja nadzora, ureja način poročanja o večjih incidentih, povezanih z IKT in kibernetskih grožnjah, določajo nadzorni ukrepi ter prekrški in globe v zvezi z izvajanjem te uredbe in Uredbe 2022/2554/EU.  |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | DA |
| b) | usklajenost slovenskega pravnega reda s pravnim redom Evropske unije | DA |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7. a Predstavitev ocene finančnih posledic nad 40.000 EUR:**Ocena predvidenih finančnih posledic za državni proračun znaša 128.000 evrov letno zaradi:- povečanega obsega dela državnega odzivnega centra za kibernetsko varnost SI CERT, ki deluje v okviru Akademske in raziskovalne mreže Slovenije (v nadaljnjem besedilu: ARNES), v višini 88.000 evrov, in- sredstev za zaposlitev vsaj enega visoko strokovno usposobljenega uslužbenca na Uradu Vlade Republike Slovenije za informacijsko varnost (v nadaljnjem besedilu: URSIV) za opravljanje nalog, povezanih s penetracijskim testiranjem, v višini 40.000 evrov letno, ker bo URSIV pristojni organ za napredno penetracijsko testiranje. SI-CERT, ki deluje v okviru javnega zavoda ARNES, že izvaja vrsto obstoječih nalog. Na podlagi Uredbe (EU) 2022/2554 Evrospskega parlamenta in Sveta z dne 14. decembra 2022 o digitalni operativni odpornosti za finančni sektor in spremembe uredb (ES) št. 1060/2009, (EU) št. 648/2012, (EU) št. 600/2014, (EU) št. 909/2014 in (EU) 2016/1011, bo poleg obstoječih nalog prevzel tudi vlogo prejemnika poročil o incidentih in grožnjah s strani finančnih subjektov. Glede na oceno URSIV, ki predvideva globalno povečanje števila incidentov in groženj, bo to zahtevalo sorazmerno povečanje števila zaposlenih. |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II. a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
| Urad Vlade RS za informacijsko varnost (URSIV) |  | PP 221003PLAČE | 40.000 EUR | 40.000 EUR |
| Urad Vlade RS za informacijsko varnost (URSIV)  | 1544-23-0002ZMOGLJIVOST INFORM. VARNOSTI 2024-2027 | PP221007DELOVANJE NACIONALNEGA CSIRT | 88.000 EUR | 88.000 EUR |
| **SKUPAJ** |  |  |
| **II. b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II. c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega in občinskih proračunov,
* odhodkov državnega proračuna, ki niso načrtovani v ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana v ukrepih oziroma projektih sprejetih proračunov.
1. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II. a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II. b). Pri uvrstitvi novega projekta oziroma ukrepa v načrt razvojnih programov se navedejo:* proračunski uporabnik, ki bo financiral novi projekt oziroma ukrep,
* projekt oziroma ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II. b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.**II. b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri trenutnih projektih oziroma ukrepih ali novih projektih oziroma ukrepih, navedenih v točki II. a.**II. c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II. a in b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev Evropske unije). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| **7. b Predstavitev ocene finančnih posledic pod 40.000 EUR:** |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE
* Združenju občin Slovenije ZOS: NE
* Združenju mestnih občin Slovenije ZMOS: NE

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani./ |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | DA |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** |  DA |
|  **Klemen Boštjančič** **MINISTER****Priloge**:* Uredba o izvajanju Uredbe EU o digitalni operativni odpornosti za finančni sektor,
* obrazložitev členov,
* izjava o skladnosti,
* MSP test.
 |

VLADA REPUBLIKE SLOVENIJE

Številka:

Ljubljana,

Na podlagi sedmega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na … seji … pod točko … sprejela

S K L E P :

Vlada Republike Slovenije je izdala Uredbo o izvajanju uredbe (EU) o digitalni operativni odpornosti za finančni sektor in jo objavi v Uradnem listu Republike Slovenije.

 Barbara Kolenko Helbl

 GENERALNA SEKRETARKA

Prilogi sklepa:

* Uredba o izvajanju Uredbe (EU) o digitalni operativni odpornosti za finančni sektor,
* obrazložitev členov.

Prejmejo:

* Ministrstvo za finance Republike Slovenije,
* Služba Vlade Republike Slovenije za zakonodajo,
* Agencija za trg vrednostnih papirjev,
* Agencija za zavarovalni nadzor,
* Banka Slovenije,
* Urad Vlade Republike Slovenije za informacijsko varnost.

PREDLOG

EVA 2024-1611-0062

Na podlagi sedmega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) izdaja Vlada Republike Slovenije

**UREDBO**

**o izvajanju uredbe (EU) o digitalni operativni odpornosti za finančni sektor**

1. **člen**

 **(vsebina)**

S to uredbo se za izvajanje Uredbe 2022/2554/EU Evropskega parlamenta in Sveta z dne 14. decembra 2022 o digitalni operativni odpornosti za finančni sektor in sprememb uredb (ES) št. 1060/2009, (EU) št. 648/2012, (EU) št. 600/2014, (EU) št. 909/2014 in (EU) 2016/2011 (UL L št. 333 z dne 27. 12. 2022, str. 1), zadnjič spremenjene z Delegirano uredbo Komisije (EU) 2025/420 z dne 16. decembra 2024 o dopolnitvi Uredbe 2022/2554/EU Evropskega parlamenta in Sveta v zvezi z regulativnimi standardi, v katerih se določijo merila za določitev sestave skupne pregledniške ekipe, ki zagotavljajo uravnoteženo udeležbo članov osebja iz evropskih nadzornih organov in ustreznih pristojnih organov, njihovo imenovanje, naloge in delovne dogovore (UL L št. 2025/420 z dne 24. 3. 2025), (v nadaljnjem besedilu: Uredba 2022/2554/EU), določajo pristojni organi za izvajanje Uredbe 2022/2554/EU, organ za izvajanje nalog penetracijskega testiranja, ureja način opravljanja nadzora, ureja način poročanja o večjih incidentih, povezanih z IKT in kibernetskih grožnjah, določajo nadzorni ukrepi ter prekrški in globe v zvezi z izvajanjem te uredbe in Uredbe 2022/2554/EU..

1. **člen**

**(pomen izrazov)**

Izrazi, uporabljeni v tej uredbi, pomenijo enako kot izrazi, opredeljeni v Uredbi 2022/2554/EU.

1. **člen**

**(organi, pristojni za izvajanje Uredbe 2022/2554/EU** in te uredbe**)**

(1) Pristojni organi za izvajanje Uredbe 2022/2554/EU in te uredbe so za finančne subjekte iz:

* + točk (a) in (b) 46. člena Uredbe 2022/2554/EU: Banka Slovenije, razen glede nalog in pristojnosti bonitetnega nadzora, za katere je v skladu z Uredbo Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evroposko centralno banko, pristojna Evropska centralna banka,
	+ točk (c), (d), (e), (f), (g), (h), (i), (j), (n), (o), (p) in (q) 46. člena Uredbe 2022/2554/EU: Agencija za trg vrednostnih papirjev, razen če gre za subjekte iz prve in tretje alineje tega odstavka,
	+ točk (k), (l) in (m) 46. člena Uredbe 2022/2554/EU: Agencija za zavarovalni nadzor.

(2) Za pristojni organ iz petega odstavka 32. člena Uredbe 2022/2554/EU se štejejo vsi pristojni organi iz prejšnjega odstavka, vsak v okviru svojih pristojnosti, določenih v prvi do tretji alineji prejšnjega odstavka. Navedeni organi v okviru medsebojnega rednega sodelovanja imenujejo predstavnika na visoki ravni, kot je določeno v točki (b) četrtega odstavka 32. člena Uredbe 2022/2554/EU, in o tem obvestijo glavnega nadzornika iz 31. člena Uredbe 2022/2554/EU.

(3) Naloge penetracijskega testiranja v skladu s 26. in 27. členom Uredbe 2022/2554/EU izvaja Urad Vlade Republike Slovenije za informacijsko varnost (v nadaljnjem besedilu: URSIV). URSIV pri nalogah, povezanih s penetracijskim testiranjem, ki jih izvaja v okviru nalog strokovne podpore ter preventivnega delovanja in drugih nalog, na področju informacijske varnosti, kot jih določa zakon, ki ureja informacijsko varnost, na podlagi analize groženj v finančnem sektorju, sodeluje s pristojnimi organi iz prvega odstavka tega člena.

(4) V primeru, da URSIV v okviru izvajanja nalog, povezanih s penetracijskim testiranjem ugotovi, da finančni subjekt, določen v prvem odstavku tega člena, krši določbe, kot jih glede penetracijskega testiranja določata 26. in 27. člen Uredbe 2022/2554/EU, o tem obvesti organ iz prvega odstavka tega člena.

1. **člen**

**(poročanje o IKT incidentih in kibernetskih grožnjah)**

(1) V skladu s prvim in četrtim odstavkom 19. člena Uredbe 2022/2554/EU, finančni subjekti, določeni v prvi, drugi in tretji alineji prvega odstavka prejšnjega člena , o večjih incidentih, povezanih z IKT, poročajo pristojnim organom iz prvega odstavka prejšnjega člena in skupinam za odzivanje na incidente s področja računalniške varnosti (v nadaljnjem besedilu: CSIRT).

(2) V primeru večjega incidenta, povezanega z IKT, ki bi lahko povzročil večje motnje in škodo, finančni subjekti, določeni v prvi, drugi in tretji alineji prvega odstavka prejšnjega člena , postopajo v skladu s tretjim odstavkom 19. člena Uredbe 2022/2554/EU.

(3) Poleg obvezne priglasitve večjega incidenta, povezanega z IKT lahko finančni subjekti, pristojni organ iz prvega odstavka 3. člena te uredbe in CSIRT, prostovoljno obvestijo tudi o pomembnih kibernetskih grožnjah, če menijo, da je grožnja relevantna za finančni sistem, uporabnike storitev ali stranke, in jim predložijo ustrezne informacije.

.

1. **člen**

**(****način opravljanja nadzora)**

Pristojni organi iz prvega odstavka 3. člena te uredbe opravljajo nadzor nad izvajanjem Uredbe 2022/2554/EU in te uredbe:

1. s spremljanjem, zbiranjem in preverjanjem objavljenih informacij in poročil institucij, ki morajo na podlagi Uredbe 2022/2554/EU poročati pristojnim organom,
2. s pridobivanjem informacij in opravljanjem nadzora v skladu z drugim odstavkom 50. člena Uredbe 2022/2554/EU,
3. z izvajanjem pristojnosti glede naprednega testiranja orodij, sistemov in postopkov IKT na podlagi penetracijskega testiranja na podlagi analize groženj,
4. z izrekanjem ukrepov iz 6. člena te uredbe,
5. s sodelovanjem z glavnim nadzornikom in drugimi pristojnimi organi v nadzorniškem forumu za nadzor ključnih tretjih ponudnikov storitev IKT v skladu z 32. členom Uredbe 2022/2554/EU.
6. **člen**

**(ukrepi pristojnih organov)**

Če pristojni organ iz prvega odstavka 3. člena te uredbe ugotovi kršitev Uredbe 2022/2554/EU ali te uredbe, lahko izreče ukrep:

- iz četrtega odstavka 50. člena in ob upoštevanju 51. člena Uredbe 2022/2554/EU,

- iz 8. člena te uredbe,

- iz drugega odstavka 47. člena Uredbe 2022/2554/EU,

- iz 54. člena Uredbe 2022/2554/EU tako, da na svojih uradnih spletiščih objavi informacije v zvezi z ukrepi nadzora, ki jih izreče zaradi kršitev določb Uredbe 2022/2554/EU.

1. **člen**

 **(tarifa)**

Agencija za trg vrednostnih papirjev v tarifi, ki jo izda v skladu z zakonom, ki ureja trg finančnih instrumentov, Agencija za zavarovalni nadzor v tarifi, ki jo izda v skladu z zakonom, ki ureja zavarovalništvo, ter Banka Slovenija v tarifi, ki jo izda v skladu z zakonom, ki ureja delovanje Banke Slovenije, zakonom, ki ureja bančništvo, ter zakonom, ki ureja plačilne storitve, storitve izdajanja elektronskega denarja in plačilne sisteme, določi višino:

* takse za odločanje o posamičnih zadevah na podlagi Uredbe 2022/2554/EU in te uredbe,
* nadomestila za opravljanje drugih nalog v zvezi z izvajanjem Uredbe 2022/2554/EU in uredbe ter
* letnega nadomestila za nadzor, ki ga opravlja na podlagi Uredbe 2022/2554/EU in te uredbe.
1. **člen**

 **(prekrški)**

(1) Z globo od 25.000 do 250.000 eurov se za prekršek kaznuje pravna oseba, ki:

1. nima urejenega, enkrat letno pregledanega in ustrezno dokumentiranega okvirja obvladovanja tveganj na področju IKT, kot je določeno v II. poglavju Uredbe 2022/2554/EU, vključno s finančnimi subjekti, ki jim je določen poenostavljen okvir obvladovanja tveganj na področju IKT, za katere velja 16. člen Uredbe 2022/2554/EU,
2. nima vzpostavljenega postopka obvladovanja incidentov, povezanih z IKT, skladno s 17. členom Uredbe 2022/2554/EU,
3. ne poroča o večjih incidentih, povezanih z IKT, kot to določa prvi odstavek 19. člena Uredbe 2022/2554/EU,
4. vsaj enkrat letno ne testira vseh sistemov in aplikacij IKT, ki podpirajo kritične ali pomembne funkcije, skladno s 24. členom Uredbe 2022/2554/EU, in tega ustrezno ne dokumentira,
5. nima urejenega programa za testiranja digitalne operativne odpornosti v skladu s 24., 25. in 26. členom Uredbe 2022/2554/EU,
6. v skladu s prvim odstavkom 26. člena Uredbe 2022/2554/EU, vsaj enkrat na tri leta, oziroma tako pogosto kot zahteva pristojni organ, ne izvede naprednega penetracijskega testiranja na podlagi analize groženj,
7. krši določbe 27. člena Uredbe 2022/2554/EU glede zahtev za preizkuševalce za izvedbo penetracijskega testiranja na podlagi analize groženj,
8. pristojnemu organu najmanj enkrat letno ne poroča podatkov, kot to določa drugi pododstavek tretjega odstavka 28. člena Uredbe 2022/2554/EU,
9. ne upošteva zahteve pristojnega organa v skladu s tretjim pododstavkom tretjega odstavka 28. člena Uredbe 2022/2554/EU,
10. pravočasno ne obvesti pristojnega organa o kakršnem koli načrtovanem pogodbenem dogovoru, kot to določa četrti pododstavek tretjega odstavka 28. člena Uredbe 2022/2554/EU,
11. pristojnemu organu ne pošlje poročil, pojasnil, podatkov ali dokumentacije ali mu ne omogoči pregleda poslovanja v skladu s prvim in drugim odstavkom 50. člena Uredbe 2022/2554/EU.

(2) Z globo od 25.000 do 500.000 eurov se za prekršek kaznuje pravna oseba, ki se po zakonu, ki ureja gospodarske družbe, šteje za srednjo ali veliko gospodarsko družbo, ki stori prekršek iz prejšnjega odstavka.

(3) Z globo od 2.500 do 10.000 eurov se za prekršek kaznuje odgovorna oseba pravne osebe, ki stori prekršek iz prvega odstavka.

1. **člen**

**(višina globe v hitrem prekrškovnem postopku)**

Za prekrške iz te uredbe se sme v hitrem postopku izreči globa tudi v znesku, ki je višji od najnižje predpisane globe, določene s to uredbo.

1. **člen**

**(začetek veljavnosti)**

Ta uredba začne veljati petnajsti dan po objavi v Uradnem listu Republike Slovenije.**OBRALOŽITEV**

**K 1. členu (vsebina)**

S členom se opredeljuje vsebina te uredbe. S predlogom uredbe se določajo pristojni organi, ureja način opravljanja nadzora, določajo nadzorni ukrepi, ureja postopek izrekanja nadzornih ukrepov ter določajo prekrški, ki jih pri izvajanju določb Uredbe 2022/2554/EU izreka pristojni organ.

**K 2. členu (pomen izrazov)**

Izrazi v tej uredbi so pomensko usklajeni z izrazi, opredeljenimi v 3. členu Uredbe 2022/2554/EU.

**K 3. členu (pristojnost organov)**

Člen določa pristojnost organov nad finančnimi subjekti. Pristojnosti organov v tej uredbi so določene glede na določila 46. člena Uredbe 2022/2554/EU, izvajajo pa jih Agencija za trg vrednostnih papirjev, Agencija za zavarovalni nadzor in Banka Slovenije. Člen dodatno določa, da je Agencija za trg vrednostih vrednostnih papirjev pristojna le za ponudnike storitev v zvezi s kriptosredstvi in izdajatelje žetonov, vezanih na sredstva, ki ne spadajo pod pristojnost ostalih pristojnih organov. Za pristojni organ iz petega odstavka 32. člena Uredbe 2022/2554/EU se štejejo vsi pristojni organi, kot so določeni v prvem odstavku 3. člena, vsak v okviru svojih pristojnosti. Navedeni organi v okviru medsebojnega rednega sodelovanja, ki v praksi poteka preko Komisije za medsebojno sodelovanje nadzornih organov, skupaj imenujejo predstavnika na visoki ravni, kot je določeno v točki (b) četrtega odstavka 32. člena Uredbe 2022/2554/EU in o tem obvestijo glavnega nadzornika iz 31. člena Uredbe 2022/2554/EU. Ta visoki predstavnik bo sodeloval kot predstavnik nadzorniškega foruma, katerega funkcija je opravljanje ocene nadzornih dejavnosti, spodbujanje ukrepov za krepitev digitalne odpornosti, zmanjševanja tveganj koncentracije na področju IKT in preprečevanje medsektorskih prenosov tveganj. Izvajanje naloge penetracijskega testiranja je naložena Uradu Vlade Republike Slovenije za informacijsko varnost (v nadaljnjem besedilu: URSIV), ki bo le za namene te uredbe izvajal naloge penetracijskega testiranja v finančnem sektorju, saj ima za takšna testiranja podrobnejše kompetence in znanja, že po zakonu, ki ureja informacijsko varnost. Glede pristojnosti, ki so povezane s penetracijskim testiranjem pa člen določa, da lahko URSIV sodeluje z nadzornimi organi na področju finančnega sistema ter da pristojne nadzorne organe obvesti o ugotovljenih kršitvah 26. in 27. člena Uredbe 2022/2554/EU, ki na podlagi sporočenih ugotovitev URSIVA v skladu s postopki izrekanja nadzornih ukrepov, ki so uveljavljeni za posamezni sektor (bančni sektor, trg vrednostnih papirjev in zavarovalniški sektor), ustrezno sankcionirajo. S tem se zagotovi, da so postopki izrekanja jasni, in usklajeni z veljavno zakonodajo. Poleg navedenega gre tudi za sodelovanje na področju vrednotenja rezultatov testiranj in drugih področij, kjer bi lahko Agencija za trg vrednostnih papirjev, Agencija za zavarovalni nadzor in Banka Slovenije zagotovile izvajanje dodatnih nalog.

**K 4. členu (poročanje** **o IKT incidentih in kibernetskih grožnjah)**

S členom se ureja poročanje finančnih subjektov o večjih IKT incidentih in kibernetskih grožnjah. Finančni subjekti poročajo pristojnemu organu iz prvega odstavka 3. člena te uredbe, hkrati pa, kadar tako določi pristojni organ, tudi CSIRT-u. Člen nadalje določa, da lahko finančni subjekti prostovoljno poročajo o pomembnih kibernetskih grožnjah tako pristojnemu organu kot CSIRT-u.

**K 5. členu (način opravljanja nadzora)**

Člen določa način opravljanja nadzora nad spoštovanjem te uredbe in Uredbe 2022/2554/EU.

**K 6. členu (ukrepi pristojnih organov)**

Člen določa ukrepe pristojnih organov. Uredba 2022/2554/EU določa, katere ukrepe lahko uporabi pristojni organ za dosego namena nadzora glede spoštovanja določb Uredbe 2022/2554/EU in obveznost javne objave le teh.

**K 7. členu (tarifa)**

Agencija za trg vrednostnih papirjev, Agencija za zavarovalni nadzor in Banka Slovenije za svoje delo v zvezi z delom in nadzorom, vezanim na Uredbo 2022/2554/EU, določijo višino takse za odločanje o posamičnih zadevah. Tarifa je izdana v skladu z zakoni, ki urejajo delovanje posameznega nadzornega organa.

**K 8. členu (prekrški)**

Člen določa globe za prekrške v skladu s četrtim odstavkom 50. člena Uredbe 2022/2554/EU, ki določa, da lahko pristojni organi zaradi kršitev določb Uredbe 2022/2554/EU izrečejo tudi denarne ukrepe. Ta člen določa višino globe, ki jo lahko izreče pristojni organ za neizpolnjevanje obveznosti finančnih subjektov iz te uredbe in Uredbe 2022/2554/EU.

**K 9. členu (višine globe v hitrem prekrškovnem postopku)**

Člen določa, da se lahko za prekrške iz te uredbe, v hitrem postopku izreče globa tudi v znesku, ki je višji od najnižje predpisane globe, določene s tem zakonom.

**K 10. členu(začetek veljavnosti)**

 Člen določa začetek veljavnosti te uredbe.